রাজ্য সভাদা পীখিবা রাস্ত্রপতিগী ৱারোলগী মোসন ওফ থেঙ্কসতা প্রধান মন্ত্রীনা পীখিবা পাওখুমগী ৱারোল ২৬ জুন, ২০১৯

ইকাই খুম্নজরিবা সভাপতি, নৌহৌননা মীয়াম্না চানবীরবা মতুং ঙসি অহানবা ওইনা রাজ্য সভাগী ইকাই খুম্নজরিবা মেম্বরশিংগী মরক্তা ঐহাক্কী ওইবা ৱাফম থমজনবা খুদোংচাবা অদু ঐহাক্না ফংজরে। মমাংদগী হেনবা মীয়ামগী সপোর্তকা লোয়ননা অমদি হেন্না থাজবগা লোয়ননা ঐখোয়বু লৈবাক অসিগী সেবা তৌনবা তাঞ্জা অদু লৈবাক মীয়াম্না পীনবীরে। ঐহাক্না পুম্নমকপু তৌবীমল খঙবা উৎচরি। অদুবু অনিশুবা তর্ম অসি হৌবা মক্তদা ঐখোয়গী হাউস অসিগী ইকাই খুম্নজরবা মীহুৎ মদনলাল ঐখোয়গী ইরক্তগী চৎখ্রে। ঐহাক্না মফমদা ইকাই খুম্নবা উৎচরি। রাজ্য সভাগী মীফম খুদিংমক্তা অরুনজীগী ৱাহৈ – ৱাতা… মহাক্কী ৱাহৈশিং তানবগীদমক মীহুৎ খুদিংমক য়াম্না খৌরাংনা ঙাইদুনা লৈবনি। অদুবু মহাক হন্দক মরক অসি হকচাংগী ফিভমনা ওইদুনা পোত্থারি, অথুবা মতমগী মনুংদা ফবা ওইদুনা অমুক হন্না মহাক্কী ৱারোলশিং তাবা ফংলগনি হায়না ঐহাক্না থাজবা থম্লি। লুচিংবা অমা ওইনা শ্রীমান থাৱর চন্দ গেহলোতনা ঐখোয় পুম্নমকপু লমজিং লমতাকপীগনি। ঐহাক্না মহাকপুসু তৌবীমল খঙবা উৎচরি। হৌখিবা নুমিৎ নিনিদগী খন্ন – নৈনরক্লিবা অসিদা শ্রীমান গুলাম নবি আজাদ, শ্রীমান দিগবিজয় সিংহ, ঐখোয়গী মরূপ শ্রী দি. রাজাজী, শ্রী দেরেক ও ব্রাইনজী, শ্রী রামগোপাল য়াদবজী, শ্রী মাজিদ মেমনজী, শ্রী রামদাস অথাওলেজী, শ্রী তি.কে. রঙ্গরাজনজী, শ্রী জে.পি. নদ্দাজী, স্বপন দায়গুপ্তাজী চাউরাক্না ইকাই খুম্নজরবা মীহুৎ ৫০না খন্ন – নৈনবা অসিবু মমল লৈহল্লে। পুম্নমক্না মশা – মশাগী ওইবা মওংদা মশাগী ৱাফম থম্বীখ্রে – অশিনবসু য়াওখি, অয়াকপসু য়াওখি, করেম কথাইনবসু য়াওখি, অশাওবসু য়াওখি, ক্রিয়েতিব সজেসনশিংসু য়াওখি, প্রজা মীয়ামগী তৌবীমল খঙবসু য়াওখি। মখল খুদিংমক্কী ৱাখল্লোনশিং মফম অসিদা থম্বীখি। ইকাই খুম্নজরিবা সভাপতি, মীখল অসি য়াম্না মরু ওইখি। চহী তরাগী খুজিং কয়াগী মতুংদা অনিরকশুবা ওইনা অমুক হন্না মপুংফানা মেজোরিতী ওইবা সরকার শেম্লে… ভারতকী ভোতরশিংগী পুক্নিংদা রাজনিতীগী ওইবা তংদু লৈতাবা অদু খঙলে। মসিদা মতিক চাবা ভোতর অমগী নুংশিরবা মনম অদু ফংবা ঙম্লি অমদি মসি হন্দক্কী মীখল অসি খক্তদা ওইবা নত্তে। হৌখিবা মীখলদগী লেপ্পা লৈতনা ঐখোয়গী লৈবাক অসিগী ভোতরশিংনা কনাগুম্বা পার্তী অমবু মফম পীনবীরি অমদু তংদু লৈতাবদা পুক্নিং থৌগৎপীরি। মসিমক লোকতন্ত্রগী য়াম্না নুংঙাইরবা খুদম্নি। সংস্থানগী থবক তৌরিঙৈ মতমদসু মীখলগী কেম্পেন কয়া উখ্রে, মীখল কয়া থেংনখ্রে। মীয়ামগী মীহুৎকী লম অসিদা লাক্লবা মতুং মীখল থেংনবা… থেংনহনবগী খুদোংচাবসু ফংখ্রে। অদুবু মীচম মীয়াম মশামক্না মীখল থেংনখিবা অসিগুম্লবা তাঞ্জা অসি ইয়াম য়ামদে। ২০১৯গী মীখল অসি মখল অমরোমদা পার্তীশিংদগী হেন্দোক্লদুনা লৈবাক অসিগী মীয়াম্না থেংনখি। লৈবাক মীয়াম্না মীখল পুম্নমক মখোয় মখোয়গী কোকথক্তা থোঙ্গৎখি অমদি মীয়াম্না সরকারগী থবক থৌরমশিংগী ৱাফম মীয়ামদা য়ৌহনখি। ঐহাক্কী লাইবক ফবদি ঐহাক্না লৈবাক অসিগী কাচিন কোয়া খুদিংদা মীচম মীয়ামগা উন্নজনবগী খুদোংচাবা ফংজখি… ইশামক চৎতুনা থৌজাল লৌনবগী খুদোংচাবা ফংজখি। অদুবু ইকাই খুম্নজরিবা সভাপতি, ভারত মপুংফাবা লোকতন্ত্র ওইরবা, মালেমগী খ্বাইদগী চাউরবা লোকতন্ত্র ওইরবা, মীখল অসি মশা মথন্তনা লোকতন্ত্রগী থাজবা অদুগীদমক য়াম্না চাউবা মরুওইবা অদু থম্লি। মদুগী গ্লোবেল ভেল্যু লৈরি। মতম অদুদা ইশাগী খন্থবগী পনখৈনা মরম ওইদুনা, ৱাখল্লোন্দা চাউনা অহোংবনা মরম ওইদুনা অসুক য়াম্না চাউরবা মেনদেত অসিদা ঐখোয়না মসি হায়খি মদুদি অদোম মীখলদি মায় পাক্লে অদুবু লৈবাক অসিদি মীখলদা মায়থিরে… ঐহাক্না খঙবা ঙমই মদুদি মসিদগী হেন্না চাউবা ভারতকী লোকতন্ত্রগী ইকাইনীংঙাই লৈতে। মসিদগী হেন্না চাউবা মীচম মীয়ামগী ইকাইনীংঙাই লৈতে। মসি অচম্বা ৱাহৈ পরেং অম নত্তে মসি য়াম্না লুবা মওংদা লৈবাক অসিগী মীয়াম্না খন্থবা য়াখিদবা ৱাফমশিংনি। অদুগা ৱাফম অসি হায়বা মতমদা… মদুদি লোকতন্ত্র মায়থিরে, লৈবাক অসি মায়থিরে হায়বা মতমদা ঐহাক্না হংজনীংলি মদুদি তশেংনা হিন্দুস্তান অসি মায়থিরব্রা? রাইবরেলীদা হিন্দুস্তান অসি মায়থিরব্রা? বেহরামপুরদা, তিরুবন্তপুরদা হিন্দুস্তান অসি মায়থিরব্রা? অদুগা অমেথীদা হিন্দুস্তান অসি মায়থিরব্রা? মসিবু করম্বা লোজিক্নো হায়বদি কংগ্রেস মায়থিরগদি লৈবাক অসি মায়থিরে। লৈবাক হায়বদি কংগ্রেস… কংগ্রেস হায়বদি লৈবাক… মশানা মশাবু থাগৎপগী পনখৈ অমদি লৈবনি। মশানা মশাবু থাগৎচরোইদবনি, ঐহাক্না খঙনীংলিবসি রাজ্য ১৭ চহী ৫৫ – ৬০ ফাওবা লৈবাক অসিদা সরকার শেমলকখিবা পার্তী রাজ্য ১৭তা সিৎ অমা ফাওবা ফংবা ঙমখিদে… লৈবাক অসি মায়থিরে হায়না ঐখোয়না য়াম্না লায়না হায়রগদ্রা? ঐহাক্কী ৱাফমদা শাওনীংবনা থল্লবা ৱাফমসু য়াওরি অদুবু মদু ঐহাক্কী পার্তীগীদমক নত্তে… লৈবাক অসিগী নীংথিজরবা লোকতন্ত্রগীনি। ভারতকী সংবিধান লিংখৎপীরম্বশিংগী খঙ – হৈবশিং অদুগীদমক্তনি। ঐখোয়না হন্দক্কী মীখল অসিদা উবা ফংলে তেম্পরেচর দিগ্রী ৪০ – ৪৫ অমদি মীয়াম্না নুমিৎ চুপ্পা অমা পরেংদা লেপখি। চহী ৮০ – ৯০গী অহল ওইরবশিংনা খুত্তা চৈশু পায়দুনা ভোৎ থাদনবা চৎখি। অসিগুম্লবা মীখলগী থৌদাং লৌরিবা ওফিসিয়েল, নুমিৎ নিনিগী মমাংদা মমা লৈখিদ্রবসু মীখলগী ওফিসিয়েল ওইবগী মহাক্কী থৌদাং অদুনা ই.ভি.এম. মেচিন পুরদুনা করিগুম্বা খুঙ্গং অমদা মথৌ তৌবা চৎখি। মীওই কয়া অমগী তপস্যাগী তুংদা মীখল অসি পাংথোকখি অদুগা ঐখোয়না করিসু খন্দনা লৈবাক অসিগী ভোতরশিংবু ইকাইবা পীরি। ঐখোয়না মদুদগী হেন্দোক্তুনা লৈবাক অসিগী লৌমীশিংবু ইকাইবা পীরে। লৈবাক অসিগী লৌমীশিং অসি মশানা মশাবু য়োন্থোকচরে হায়বা ফাওবা হায়রে, লুপা লিশিং অনি – অনিগী স্কিম্না মরম ওইদুনা লৌমীশিংগী ভোৎ লৈরে। লৈবাক অসিগী লৌমীশিংবু মতৌ অসুম্না ইকাইবা পীফম থোক্তে হায়বা ঐহাক্না খঞ্জৈ। ঐহাক্কী লৈবাক্কী লৌমী… ঐখোয়গী লৈবাক অসিগী লৌমীশিং মমল পীদুনা লৈবা য়াবা নত্তে। ঐখোয়গী লৈবাক অসিগী লৌমীশিংদি চিঞ্জাক পুথোকপনি, শুবা নোম্বা খক্তমক তৌদুনা চিঞ্জাক পুথোকপনি, ঐহাক্না শু – নোম্দুনা পুথোক্লিবা চিঞ্জাক অসি কনাগী চকখাওদা তারুগনি হায়বা মখোয়না কৈদৌনুংদা খল্লুবা তৌদে… লায়রবগী চাকখাওদা তারুগদ্রা নত্ত্রগা ইনাক খুনবগী চাকখাওদা তারুগদ্রা হায়বা মখোয়না কৈদৌনুংদা খল্লুদে। অদুগুম্লবা লৌমীগীদমক্তা ঐখোয়না মসিমক হায়বা অসি লৌমীশিংগী ইমুং কোতি ১৫বু ইকাইবা পীবনি মদুদি লুপা লিশিং অনি অনিগী স্কিম্না মরম ওইদুনা মখোয় য়োন্থোকচখ্রে হায়বা অসিগুম্বা মখলগী অরানবা ৱাহৈ শিজিন্নবা। ঐহাক্না ঙক্লিবদি মীদিয়া ফাওবা চৈ – থাংখি। মীদিয়ানা মরম ওইদুনা মীখলদা মায় পাক্লিবনি। ঐখোয়না লেপ্লিবসি কদায়দনো… মীদিয়ানা মরম ওইরগা মীখলদা মায় পাকপা… মীদিয়া অসিবু লৈবা য়াবা পোৎলা? মীদিয়াবু কনাগুম্বা অমত্তনা মমল পীদুনা লৈখিবা লৈব্রা? অদুগা রাজ্যশিং অদুদনা তামিলনাদুদসু মসি চৎনব্রা? কেরলাদসু মসি চৎনগদ্রা? ঐখোয় অদুগুম্লবা ৱাফমশিং অদু খন্নসি মদুনা হাউসতা থম্বা মতমদা মশাগী মগুন অমা লৈজবা… ঐখোয়না পংহায়দা হায়গনি, ফরে মদুনা পাওচেশিংদা হেদলাইন ফংলগনি অদুবু মালেমদা মশাগী শক্তম অমা লৈজরিবা অদুগুম্লবা ভারতকী লোকতন্ত্র অদুগীদমক ঐখোয়না চাউথোকফম থোকই। ভারতকী মীখলগী মওং মতৌ অসি মালেমদা ভারতকী শক্তম অসি মাংলোমদা পুখৎনবা য়াম্না চাউবা তাঞ্জানি অমদি অসিগুম্লবা তাঞ্জা অসি ঐখোয়না মাংহল্লোইদবনি। করিগুম্বা কান্দা ইলেক্সন কমিশনগা মরী লৈনবা মীওইশিং ঐহাক্কা থেংনবদা মতমদা মীখলগী থবক থৌরম অমসুং শিল্লি – লাংলিবশিং মালেম পুম্বনা খঙবা ওইগদবনি হায়না ঐহাক্না মখোয়দা হায়খি। অদোম্না খন্থদুনা য়েংবীয়ু কয়াদা চাউখ্রবা অমদি পাক শন্না শন্দোকখ্রিবা, পোলিং স্তেসন লাখ ১০, ই.ভি.এম. মেচিন লাখ ৪০ হেনবা, রাজনিতী দল ৬৫০, মীরেপ লিশিং ৮ হেনবা… কয়াদা চাউখ্রবা মওং মতৌ, ৱাফম অসি মালেমগী মাংদা থম্বদা কয়াদা চাউথোকচনীংঙাই ওইরিবা… মালেম অসিনা অঙকপা ফাওগনি। হন্দক্কী মীখল অসিদা য়াম্না চাউবা ৱাফম অমা উবা ফংলি… ঐখোয়গী ইচে – ইচল ইচানুপীশিংনা তৌখিবা অঙকপা অদুনি, ঐখোয়গী লৈবাক অসিদা নুপীশিংনা মমাংদগী ভোৎ থাদবা য়ারবনি। অদুবু ঐখোয়না উরে মদুদি মতম পুম্নমক্তা নুপা অমসুং নুপীগী ভোৎ থাদবগী চাং অসি চাউরাক্না চোদা ৯ – ১০গী মর্জিন লৈরম্মি। নুপানা ভোৎ থাদবগী চাং অসি চাউরাক্না চাদা ৯ হেন্দুনা লৈবনি। অহানবা ওইনা মসি চাউরাক্না শুন্য ওইরে। মসিমক মশা মথন্তনা ভারতকী লোকতন্ত্রগী লংলবা খুদম অমনি। হন্দক্কী মীখল অসিদা ভারতিয়া জনতা পার্তী অমসুং এন.দি.এ.গী মীওইশিং মায় পাক্তুনা লাক্লি মসিদসু নত্তনা… হন্দক্কী মীখল অসিগী থোইদোক হেন্দোকপা অদুদি অৱাং ওইগেরা, খা ওইগেরা, নোংপোক ওইগেরা, নোংচুপ ওইগেরা, কাচিন কোয়া খুদিংদা এবসোলুৎ মেজোরিতীগা লোয়ননা বি.জে.পি. অমসুং এন.দি.এ. মায় পাক্লগা লাক্লি। মায়থিরবা মীওইশিং, মশাগী মংলান মচেৎ মচেৎ তানা কায়রবা মীওইশিং, মশাগী ইগো শোক্লবশিং মীওইশিং অদুনা লৈবাক অসিগী ভোতরশিংগী তৌবীমল খঙবা উৎচবা ফংলমলোই অদুবু ঐহাক্না ইকোক নোন্দুনা ভারতকী ভোতর কোতি – কোতি কয়াবু ইকাই খুম্নজরি, তৌবীমল খঙবা উৎচরি, মখোয়বু থাগৎচরি অমদি ভারতকী লোকতন্ত্রগী ওইবা থৌওংশিং পাংথোক্লিবা অদুগুম্লবা সিস্তেমগা লোইননা শম্নরিবা ওফিসর অচৌ – মচা পুম্নমক, সেক্যুরিতীগী মীওইশিং, ইলেক্সন কমিসন, মখোয় পুম্নমক ইকাই খুম্নফম থোকই, ঐহাক্না মখোয়বু ইকাই খুম্নজরি। ইকাই খুম্নজরিবা সভাপতি, মফম অসিদা ই.ভি.এম.গী মতাংদসু য়াম্না খন্ন – নৈনবীরি অমদি অনৌবা লাইনা অমা নাবা হৌরে। ঐহাকপু ঙাকপীগনি, ই.ভি.এম.গী ৱাফম পুখৎলদুনা ৱাহং হংলক্লি। সভাপতিজী মতম অমদা ঐখোয়সু হাউসতা অনি খক্তমক লৈখি অমদি অনি নত্ত্রগা অহুম খক্তমক হায়দুনা ঐখোয়বু নোক্নবীখি। অদুক য়াম্না ফিভম শোকপা নুমিৎ ঐখোয়না উরক্লে, অদুবু ঐখোয়গী থৌমীশিংদা থাজবা থমখি। ঐখোয়গী ৱাখল্লোনদা থাজবা থমখি, লৈবাক মীয়ামদা থাজবা থমখি অমদি কন্না শু – নোম্নবা, কত্থোক্নবা ঐখোয়না থৌরাং তৌখি, অদুগুম্লবা নীংবা কায়রবা এতমোসফিয়র অদুদা থাজবা থম্দুনা ঐখোয়না পার্তীবু অমুক হন্না হিঙ্গৎহনখি। ঐখোয়না মতম অদুদা পোলিং বুথ কেম্পতা অদু তৌখ্রে অদা তৌখ্রে… মদুনা মরম ওইদুনা ঐখোয় মায়থিরে হায়দুনা কপ্পা – লাওবা তৌখিদে… মায়থিরে অমুক হন্না থবক তৌগনি হায়দুনা ঐখোয় থোক্লকখি। অমদি ঐখোয়না মদুগী মহয় অদুসু পুরদুনা লাক্লি। অদুবু মশানা মশাবু থাজদ্রবা, শৌগৎপীনবা লৈত্রে হায়বা ফাওরকপা মতম অদুদা ওইদ – পাদবা থিবা হৌরকই, মরম অদুনা মশাগী অশোইবা অদু য়াজনবা থৌরাংজদে। মদুগী মহুৎ ঐখোয়দি মায়থিখিদে ই.ভি.এম.না মরম ওইদুনা মায়থিখিবনি হায়না লাওরি। মতৌ অসুম্নদি ঐখোয় রাজনিতীগী ওইবা কেদরগী অফবা তৌদে হায়বা ঐহাক খঙই, রাজনিতীগী ওইবা কেদরবু নীংবা কায়হল্লগা কান্নবা করিসু ফংলোয়। থৌনা লৈরগদি মাংলোমদা থোকপীরকউ কেদর পুম্বা থৌরাং তৌবীয়ু অতোপ্পা মীখলশিং লাক্কদৌরে। মতৌ অসুম্না নীংবা কায়বগী মরম করিনো মরম অদুনা ইকাই খুম্নজরিবা সভাপতিবু… মমাংঙৈ মীখলগী মওং মতৌ কয়া অমা ঐখোয়না উদুনা লাক্লে, মীখলগী থবক থৌরমশিংদা অহোংবা কয়া অমা পুরকখ্রে। ১৯৫২দা পাংথোকখিবা অহানবা মীখল অদুগী মতুং… মসি হৌরকপা মতমদা থা কয়া কয়া চত্থখি, বোক্স পুদুনা খুঙ্গং – খুঙ্গংশিংদা চৎখি। মতম অদুগী মীওইশিং অদুনা, ঐখোয়দি মতম অদুদা অঙাং য়াম্না ওইরম্মি অদুবু তাবা ফংখিবশিং অদুদগী ফিভম ফগৎহন্দুনা মফম অসি ফাওবা য়ৌরক্লে। লেপ্পা লৈতনা হোৎনবদগী রিফোর্ম তৌখি… মমাংগী মতমদদি কমদৌরম্বগে য়েংবীয়ু। মীখলগী মতুংদা পাওচেশিংগী হেদলাইন্দা করি য়াওরি… পাওচেশিংগী হেদলাইন্দা য়াম্লবা হিংশাগী থৌদোক থোকখ্রে, মীওই কয়া অমা শিখ্রে, বুৎ কেপচর তৌখ্রে, মসিনা মরুওইবা পাও ওইরম্মি। ঙসিদি ই.ভি.এম.না মরম ওইদুনা… পাও অমখক্তমক লৈরে মদুদি মমাংগা য়েংনরুবদা ভোৎ থাদখিবগী চাং চাদা কয়া হেঙ্গৎলবগে। মসি মশা মথন্তনা য়াম্না চাউরবা ৱাফম অমনি। ইকাই খুম্নজরিবা সভাপতি, ঙসি হাউস অসিগী খুত্থাংদা ঐহাক্না লৈবাক অসিগী মাংদসু ৱাফম হায়জনীংলি মদুদি ই.ভি.এম.গী খন্ন – নৈনবা অসি খ্বাইদগী অহানবা ওইনা ১৯৭৭তা হৌখি। অদুগা মতম অদুদদি ঐখোয় রীজনিতীদা মশক ফাওবা উদ্রি. ঐখোয়দি য়াম্না লাপ্না ফম্লিবনি। ১৯৭৭তা খন্ন – নৈনবা হৌখি। ১৯৮২দা অহানবা ওইনা মসি শিজিন্নবা হৌখি, ১৯৮৮দা ঐখোয় লৈখিদে। হাউস অসিদা ফমখিবা মতম অদুগী শক্নাইরবশিংনা আইনগী অসিগুম্লবা সিস্তেম অসি অয়াবা পীখি, আইন শেমখি। মসিদসু নত্তে, ১৯৯২দা কংগ্রেসকী লুচিং মখাদা ই.ভি.এম. অসিগী ওইবা রুল পুম্নমক শেমখি। হৌজিক্তি অদোম অদোম মায়থিবনা মরম ওইরগা কপলি। ২০০১গী মতুংদা তোঙান তোঙানবা হায় কোর্তশিং অমসুং সুপ্রিম কোর্ত্তসু ই.ভি.এম.গী ওইবা ৱাফমশিং পুখৎখ্রে। চাংয়েং কয়া তৌরবা মতুংদা ই.ভি.এম.দা লৈবাক অসিগী কোর্ত পুম্বনা পোজিতিব ওইবা ৱায়েল পীখি। করি – করিগুম্বা মতমদা ঐহাক্না খল্লিবসি মখোয়না য়ানীংদ্রিবা অসি ই.ভি.এম. খক্তরা হায়বসিনি? মদু নত্তে, ওপোজিসন পার্তীগী মওং মতৌ অসিদি ঐহাক্না খনবদা ওপোজিসন হায়বদি ওপোজিসন্দা তৌগদবনি হায়বা খন্দুনা লৈরবা মাল্লে। ঐহাক্না নীংশিংলি, হাউস অসিমক্তদা ঐহাক ফমখি অমদি খঙ হৈরবা কয়ানা ৱা ঙাংখি। অমদি মখোয়না হায়খি মদুদি ঐখোয়গী লৈবাক অসিদা দিজিতেল ত্রাঞ্জেক্সন ওইথোক্লোই, লায়রবা মীওইনা মতৌ করম্না দিজিতেল, করম্না মোবাইল ফোন পায়গদৌরিবা? অসিগুম্লবা ৱাফম কয়া থম্বীখি। ঐহাক অঙকপা ফাওখি, ঐখোয়না মখোয়গী ৱাফম য়ানীংদবা ফোংদোকখি। ঐখোয়না আধারগী মায়োক্তা লেপখি। অদোম্না লৈরিঙৈ মতমদনা – আধারনা অথোইবা। অদুগা ঐখোয়না আধারগী মতেংনা শেঞ্জা – থুমজা হন্থহন্নবা হোৎনরিঙৈ অসিদনা আধার ৱাথোক ওইরবা। ঐখোয়না সুপ্রিম কোর্তকী থোং থিনখি, আধারবু থিংনবগীদমক হোৎনবীরি। করিগুম্বা ঐখোয়না মোদর্ন ভারত অমা শেম্বা পাম্লবা, অনৌবা ভারত অমা শেম্বা পাম্লবা, ঐখোয়না তেক্নোলোজীদগী কয়া য়াম্না লাপ্না চেনগদৌরিবগে? সেফগার্দকীদমক চেৎনা হোৎনবদা তেক্নোলোজী দরকার ওই অমদি মদুদা তেক্নোলোজী ফংহল্লি। মতম চানা ফংহল্লি। জি.এস.তি. মদুবু য়ানীংদবা, ই.ভি.এম. মদুবু য়ানীংদবা, দিজিতেল মদুবু য়ানীংদবা, ভি – মেপ মদুবু য়ানীংদবা, পোৎলম খুদিংদা নেগতিবিতী অমদি ঙসি মসিদা মরম কয়া অমদা খন্ন – নৈনরি। ঐহাকপু ঙাকপীগনি – হাউস অসিদা মমাংগী চহী মঙাংগী মওং মতৌ অদুদা লৈরিবা পার্তীশিং অদু… ঐহাক্না হায়জরিবা অসি রাজ্য সভাগী ৱাফম্নি – অপনবা পীনবা লৈরিবা, মীচম মীয়াম্না ৱারেপ লৌদুনা ফম্লিবা সরকার অসিবু মথৌ তৌহন্দনবা লৈরিবা মখোয় পুম্নমক অদু লৈবাক মীয়াম্না দন্দী পীখ্রে। হায়বদি রাজ্য সভাদা চত্থরিবা থৌওংশিং অসিদা, ঙসিদি লৈবাক অসিগী ভোতরশিং অদুক য়াম্না ৱাখল খন্থরে, মখোয়সু ৱাফমশিং অসি খঙজিল্লে। মখোয়না ৱারেপ লৌবা মতমদা লোক সভাদা কনানা করি করি তৌরি হায়বা অদু খক্তা নত্তনা রাজ্য সভাদা কনানা করি তৌরি হায়বা অদুগী মতুং ইন্নসু ভোৎ পীরি, মসি মীখল অসিদা উবা ফংলে। অমদি মসি লাক্কদৌরিবা চহী মঙা অসিদা খঙজিন্নবা তাঞ্জা অমনি। পুম্নমক্কী ওইননি মদুদি খল্লবা সরকারগী ৱাফমশিংবু ঐখোয়না রাজ্য সভাদা কদায় কদায়দা থিংবগে হায়বদুগী পাওখুম পীবা তাই। ঐহাক অঙকপা ফাওরি, হৌজিক অনৌবা ভারতকী মায়োক্তা লেপ্পা হৌরক্লে। করি মরমগীনো? ইচিল ইনাওশা ঐহাক্না মসিমদি খঙবা ঙম্লে মদুদি অনৌবা ভারত্তা নখোয়গী ৱাফম তরা অদুদা মঙা অমদি ফরে, মঙা অমনা কান্নদবনি। অনৌবা ভারতকী ৱাখল্লোন অসি লৈবাক অসিবু চাউখৎহনবনি হায়বা কনাগুম্বশিংনা হায়রিবা অদু ঐহাকসু খঙলে অদুবু অমেরিকানা মসি তৌখিদে, লৈবাক অদুনা মদু তৌখিদে, মসি ঐখোয়সু তৌরোইদবনি। কনানা করি তৌরি হায়বদু থাদোক্লো, ঐখোয় চহী লিশিং মঙা লীরবা লৈবাক্নি, মালেম অসিগী অথোইবা পরম্পরা পুদুনা লাক্লিবা মীওইশিংনি। অতোপ্পনা করি তৌখিবগে, করি তৌখিদবগে – থাদোকপীরো, ঐখোয় মাংলোমদা চংশিনবা তাবনি অমদি মালেম অসিগী মনুংদা ঐখোয়না ঐখোয়গী মীংচৎ হেঙ্গৎহন্নবা থবক তৌগদবনি। মীওই কোতি চামগা কুন্থরা লৈবা লৈবাক্নি, করিগীদমক মং মংলোইদগে। তরা অসি ফত্তে, ঐখোয়গী মঙা অসি ফৈ, মদুগীদমক হোৎনসি হায়না ঐখোয়না হায়বা য়াই, অদুবু লৈবাক মীয়াম্বু নীংবা কায়বগী মায়কৈদা ইন্থোকপগী পাপ অদু তৌগনু। ঐখোয় মদুদা শেমদোকসি, ঐখোয় মদুদা অহোংবা পুরকসি, মদুগী মনুংদা মরি অসিদি ফরে, মরি অসিদি ফত্তে – মসি পুম্নমক অসি লোকতন্ত্রগী পরম্পরাগী শরুক্নি। রেলদা রিজার্বেসনগীদমক পুং কয়া লেপ্তুনা লৈবা, খোংবান চেনবা লাক্ত্রিফাওবা রেলগী রিজার্বেসন ফংদবা, অদুগুমম্লবা লীরবা ভারত অদু ঐখোয় পাম্লিব্রা? গ্যাস কনেক্সনগীদমক এম.পি.গী য়ুমগী মপান্দা পরিংদা লেপ্তুনা লৈবা তাবা অদুগুম্লবা লীরবা ভারত অদু ঐখোয় পাম্লিব্রা? এম.পি.না কোপন ২৫ পায়দুনা কোয়চৎ চৎপা অদুগুম্লবা লীরবা ভারত অদু ঐখোয় পাম্লিব্রা? ঐখোয়না করম্বা মখলগী লীরবা ভারত পাম্লিবনো – পাসপোর্তকীদমক থা কয়া ঙাইবা তাবা অদুগুম্লবা লীরবা ভারত অদু ঐখোয় পাম্লিব্রা? ইন্সপেক্তর রাজ ওইবা অদুগুম্লবা লীরবা ভারত অদু ঐখোয় পাম্লিব্রা? ঐখোয়না ইন্তরভ্যুদা তৌদুনা লৈবা, পিওনগীসু ইন্তরভ্যু তৌবা, দ্রাইবরগীসু ইন্তরভ্যু তৌবা, চৌকিদারগীসু ইন্তরভ্যু তৌবা অমদি ইন্তরভ্যুগী মিংদা শেঞ্জা থুমজা তৌবা অদুগুম্লবা লীরবা ভারত অদু পাম্লিব্রা? ঐহাক অঙকপা ফাওই, নেগতিবিতী, এন্তিনেস্নেলিজম অসি অদুক য়াম্না চত্থখ্রে – তোইলেৎকী ৱাফমদসু নোক্নবা, লু – নানবগী ৱাফমদসু নোক্নবা, জন – ধন একাউন্ত – মদুদসু নোক্নবা, য়োগগী থৌরম – মদুদসু নোক্নবা, মেক ইন ইন্দিয়া – মদুদসু নোক্নবা, হায়বদি মখল অমরোমদা হিরম খুদিংদা নেগতিবিতী লৈরিবা অসি লৈবাক মীয়াম্না নীংথিজনা উবা ফংলে। মফম অসিদা ঐখোয়গী মীশিং য়ামদে হায়বা ঐখোয় খঙই, অদুবু ইকাই খুম্নজরিবা সভাপতি মীচম প্রজানা লৌরক্লিবা ৱারেপ অসি খৌরি মেৎতুনা হাৎনবা হোৎনরোইদবনি। চহী মঙা ঐখোয়না লেপ্পা লৈতনা খাংদুনা লাক্লে। লৈবাক অসিনা মাংজখি, ঐখোয়দা চৈনা ফাওখি। ঐখোয়না খাংখি, মরম অদুনা ঐখোয়না সভাপতিগী মফমদগী প্রোতেক্সন পাম্লি মরমদি লৈবাক মীয়ামনা মখোয়গী এস্পিরেসন অদু মপুং ফাহন্নবগীদমক লোক সভাদা ঐখোয়বু য়াম্না চাউবা থৌদাং পীনবীরি। ঐখোয়না অনৌবা ভারতকী মংলিবা মংলান অসি দোলর ত্রিলিয়ন ৫গী ইকোনোমীনিগী ৱাফম্নি। ২০১৪ ফাওবা ত্রিলিয়ন ২ ওইরম্মি হায়বা মফম অসিদা ফোংদোকখ্রে, হৌজিক ত্রিলিয়ন ২.৮ ওইরে হায়বা ফোংদোকপীখ্রে। হায়বদি নীং তম্লবা মতুং চহী অসুক কুইবসি ত্রিলিয়ন ২ ওইখি, অদুবু চহী মঙাগী মনুংদা চাউরাক্না তঙ্খাই অমা হেঙ্গৎলে। কিগুম্বা চহী মঙাদা তঙ্খাই হেঙ্গৎপা ঙম্লগদি লাক্কদৌরিবা চহী মঙাদা অহেনবা হেঙ্গৎলকপা য়ারি। ত্রিলিয়ন ৫গী পান্দম থম্লিবা করিগিনো হায়বগী ৱাখল্লোন অদু ঐখোয়গী পুক্নিংদা লৈরোইদবনি, ঐখোয়গী পুক্নিংদা ত্রিলিয়ন ৫ অসিগীদমক অমত্তা ওইনা হোৎনমিন্ননবা ৱাখল্লোন অদু লৈগদবনি। ঐখোয়গী সরকারশিং লৈবা রাজ্যশিংদা থবক তরা পাংথোক্নবা শাফু পীগনি। মফম অদুদা ঐখোয়না ইকোনোমী হেঙ্গৎহন্নবা হোৎনগনি। অদোম অদোমগী সরকারশিং লৈবা রাজ্যশিংদা অদোম্না পাংথোকপীয়ু, ঐখোয় পুম্নমক অমত্তা ওইনা পুন্দুনা পাংথোকমিন্নসি, হিন্দুস্তান ত্রিলিয়ন ৫গী ক্লবতা চৎহল্লসি, মসিদা ৱাখল নুংঙাইরোইদবা কনাসু লৈরোই। মীপুম খুদিংমক নুংঙাইগনি। মরম অদুনা পোজিতিব ওইবা ৱাখল্লোনশিং পুথোকপীরকউ, মদু লৌশিন্নবগীদমক্তা ঐখোয় থৌরাং তৌদুনা লৈরি, ঐখোয় তাননবা থৌরাং তৌদুনা লৈরি। মফম অসিদা অতোপ্পা হিরম খরসু লাক্লি মদু ঐহাক শোয়দনা ফোংদোকচগে। হাউসতা হায়খি মদুদি ঝারখন্দ মোব লাইঞ্চিং অমসুং মোব ভাইওলেন্সকী মফম ওইরে। ইকাই খুম্নজরিবা সভাপতিবু, নহা হাৎখিবগী অৱাবা অদু মফম অসিদা লৈরি, পুম্নমক্কী মফমদা লৈরি, ঐঙোন্দসু ফাওরি অদুগা ফাওফমসু থোকই। মরাল লৈরবশিংবু মতিক চবা চৈরাক পীগদবনি। অদুবু, ঝারখন্দ রাজ্য খক্তমক মরাল শিবা অসি অফবা ওইগদ্রা? অদু ওইরগদি মফম অদুদা অফবা থবক তৌবা মীওই অমত্তসু ঐখোয়না ফংলরোই। ফত্তবা থবক তৌরিবা অদু তোঙান্না খন্দোকপা অমসুং মহাকপু আইনগী মতুং ইন্না লৌখৎপা য়াবা পুম্নমক লৌখৎকদবনি, অদুবু পুম্নমকপু আইনগী থোং পুরক্তুনা রাজনিতীদি তৌরগনি অদুবু ফিভমদি ফগৎহনবা ঙম্লোই। মরম অদুনা ঝারখন্দ পুম্বা বদনাম পীনবা হক অদু ঐখোয়গী মরক্তা কনাগী মফমদসু লৈতে। মখোয়সু ঐখোয়গী লৈবাক অসিগী নাগরিকশিংনি, মফম অদুদসু পুকচেল চাউরবা মীওই কয়া অমা লৈরি। মরম অদুনা ক্রাইম থোকলকপা মতমদা মতিক চাবা লম্বী অসি আইনগী অমসুং সংবিধানগী লম্বীনি। মদুগীদমক ঐখোয়না হোৎনবা য়াবা পুম্নমক হোৎনগদবনি, তুং হল্লোইদবনি। রাজনিতীগী ওইবা স্কোরগীদমক লম কয়া অমা লৈরি, মদু ঐখোয়না শিজিন্নগদবনি। মরম অদুনা লৈবাক অসিগী মীপুম খুদিংমকপু সেক্যুরিতীগী গরেন্তী পীবা অসি ঐখোয়দা সংবিধান্না পীবা ইথৌদাংনি। লোইননা মীওইবা জাতিগী মায়কৈদা ঐখোয়গী মরুওইবা থৌদাংসু লৈরি, মদু ঐখোয়না কৈদৌনুংদা মীরাইবা য়াদে। অমদি ৱাখল্লোন অদু পুরদুনা ঐখোয় মাংলোমদা চংশিল্লি। ঐহাক্না হায়রিবা অসিনি, সবকা সাথ – সবকা বিকাস, মন্ত্র অসি পুরদুনা ঐখোয় মাংলোমদা চংশিল্লম্বনি অদুবু চহী মঙাগী মতম মনুংদা থৌওং নাইনা হোৎনরকপনা, মীচম প্রজানা মদুদা অমৃৎ অমা হাপচিনবীরে, অমৃৎ অদুদি সবকা বিশ্বাসনি। মফম অসিদা চিন্তাগী হিরম অদুদি ক্রেদিৎনি। ঐখোয়দি ক্রেদিৎ পুম্বা অদোমগী মফমদা পীজরি, অদুনবু লাক্লিবা অসিনি। অদোমগী শক্তিশিং খক্তনি, অদুনবু লাক্লিবনি, মদু নত্ত্রগদি অসুক য়াম্না কনানা খঙলুগনি। অদুবু ঐহাক্না হংনীংলিবদি মফম অসিদা এন.আর.সি.গী খন্ন – নৈনখি, মদুগী ক্রেদিৎ অদু অদোম্না লৌরোইদ্রা? করিগী চেল্লিবনো? অদোমসু মদুগী ক্রেদিৎ অদু লৌবীয়ু। রজিব গান্ধী – মহাক্কী সরকারনা অসম একোর্দতা এন.আর.সি. অয়াবা পীখি। এন.আর.সি. মতম অদুগীনি। তুংদা সুপ্রিম কোর্তনা মরক্তা থিংবা তাখি অমদি ঐখোয়দা সুপ্রিম কোর্তনা পাওতাক পীবনা ঐখোয়না হৌদোক্লে। একোর্দ… ক্রেদিৎ লৌবীয়ুদনা। হৌজিক্তি ভোৎসু লৌবা অমদি ক্রেদিৎসু লৌবা, অদুগা তঙ্খায় হায়বা অমদি তঙ্খায় থাদোকপা, অসুম্নদি য়ারোই। করিগুম্বা খরদি অরোন অথুপ য়াওদনা ফোংদোকপীয়ু। লৈবাক্কী কান্ননবা মতম অদুদা ৱারেপ লৌখিবা অদু চৎনহন্নবা ঐখোয়না য়াম্না কন্না হোৎনগনি। ঐখোয়গী ওইনদি মসি ভোৎ বেঙ্ককী রাজনিতী নত্তে, লৈবাক্কী য়ুনিতী, ইন্তিগ্রিতী অমসুং মশেক মঙাল লৈরবা তুংগা মরী লৈনবা ৱৱাফম্নি, অমদি ঐখোয়না পাংথোক্কনি। মফম অসিদা সরদার সাহবপু নীংশিংবিখি, ঐঙোন্দা নুংঙাইবা ফাওখি। সরদার সাহবপু কংগ্রেস পার্তীনা লৈবাক অসিগী অহানবা গৃহ মন্ত্রী ওইহনখি। সরদার সাহব পুন্সি চুপ্পা কংগ্রেসকীদমক হিংখি, কংগ্রেসকীদমক লান্থেংনখি, কংগ্রেসকীদমক মপুন্সি লোইশিনখি। মহাক অশেংবা কংগ্রেসকী মীওইনি, অদুবু ঐহাক অঙকপা ফাওরি…। গুজরাত্তা মীখলগী মতমদা সরদার সাহব পোস্তরদা উবা ফংই, অদুবু লৈবাক্কী অতৈ মফমদা উবা ফংদে। অদোমগী পার্তীগীনি, অদোমদা করি নুংঙাইতবা লৈবগে? অদুবু ঙসি ঐহাক ৱাফম অমা হায়জগে, কংগ্রেসকী মকোকথোংবা লুচিংবা সরদার বল্লভ ভাই পতেল, কংগ্রেস পার্তীনা অহানবা গৃহ মন্ত্রী ওইহনখিবা, মালেমগী খ্বাইদগী ৱাংবা মীতম স্তেচু ওফ য়ুনিতী, কংগ্রেসকী মকোকথোংবা লুচিংবশিংদা ঐহাক্না হায়জনীংবদি য়ামদ্রবসু অমুক্তং চৎলুদুনা ভক্তি তৌদুনা লাকপীয়ু। সরদার সাহব কংগ্রেসকীনি অদোম ওন তৌবীয়ু অদুগা গুলাম নবীজীনা নুমিৎ খরা গুজরাত্তা লেনবা অদুনি ঐহাক্না পামজরিবা। মফম অসিদা আয়ুশ্মান ভারত য়োজনাদসু ৱাহং হংলক্লি। হৌখিবা চহী মঙাদা রাজনিতী দল পুম্নমক্কী এম.পি.শিংনা ৱাফম অমদা লোক সভা অমসুং রাজ্য সভাদা উনবা খুদিং ঐহাকপু থাগৎপীখি, ঐহাকপু তৌবীমল খঙবা উৎপীখি, করম্বা ৱাফমগীনো। মহাক্কী লমদমদগী অনাবা মীওই অমবু প্রাইম মিনিস্তর রিলিফ ফন্দগী তেংবাং ফংনবগীদমক মহাক্না চিথী ইখি। ঐহাক্না নিয়ম শেমখি চাদা চাম্মা… লায়রবগীদমক্তা করিমত্তা য়েংলুনু। অমদি চাউরাক্না পার্তী পুম্নমক্কী এম.পি. পুম্নমক ইনাক্তা লাকখি। আয়ুশ্মান ভারত য়োজনাগী মপাঙ্গল অসি করিনো হায়বদু মশাগী মরমদমগী অদুগুম্লবা লায়রবশিংগী মতেংগীদমক প্রধান মন্ত্রীদা চিথী ইখিবা অদুগুম্লবা এম.পি.শিং অদুনা খঙগনি। ঙসিদি চিথী অমত্তা ফংদবগা মান্নরে। এম.পি. অমত্তনা চিথী ইরকপা তৌদ্রে, মরমদি মখোয়না আয়ুশ্মান ভারতকী কান্নবা ফংলে হায়বা মহাক্না খঙলে মরম অদুনা হৌজিক্তি প্রধান মন্ত্রী ওফিস চৎপগী মথৌ তাদ্রে। মীওই লাখ ৩০না হৌজিক ফাওবদা অসিগুম্লবা অচৌবা অহোংবা আয়ুশ্মান ভারতকী কান্নবা লৌখ্রে। হোয় – ঐখোয় মীয়ামগী মীহুৎনি, মীয়ামগী মরক্তা চৎলি, নেগতিব ওইবা ৱাফমশিং ঐখোয়গী ৱাখলদা লাকই নত্ত্রগা অৱাৎপা খরা ৱাখলদা লাকই, ঐখোয় পুম্নমক্না অমত্তা ওইনা পুন্দুনা মদু শেমদোক্কদবনি হায়না ঐহাক্না হায়জরি। অদোম্না ঐহাক্কী পুক্নিং চিংশিনবীয়ু। আয়ুশ্মান ভারত য়োজনাবু ঐখোয়না মপাঙ্গল কলহল্লিবা মখৈ, অশেংবা অর্থদা লৈবাক অসিগী লায়রবশিংবু হেন্না লায়রখিবদগী ঐখোয়না কনবা ঙমগনি। মদু নত্ত্রগদি ন্যু মিদল ক্লাসকী মাইকৈদা চৎলিবা, খোং থাংজিল্লিবা লায়রবা অদু য়ুমদা অনাবা অমা লাকপা মতমদা মহাক্কী চহী ২০গী হোৎনজমন অদু অরেম্বদা তাখিগনি। ঐখোয়না য়াম্না চাউবা হ্যুমেনিজমগী থবক তৌরি, মরম অদুনা আয়ুশ্মান ভারতপু ক্রিতিয়াইজ তৌবগী মহুৎ, অমদি মসিগী ক্রেদিৎ অসি মোদীনা লৌখ্রগনি খন্দুনা লৈবগী মতমদো ওইদ্রে, মীখলগী ফল লাক্লে… হৌজিক থবক তৌরো। ২০২৪গীদমক অনৌবা থবক পুরদুনা চৎলগনি ঐহাক, অদোম ৱাবীরুগনু। সবকা সাথ – সবকা বিকাস, ৱাফম অসি ঐহাক্না হায়বা মতমদা, মসি রাজনিতীগী স্লোগান নত্তে। ঐখোয়গী লৈবাক অসিদা চাউখৎপগী মঙাল ফংদ্রিবা মফম খরসু লৈরি। ঐখোয়না শোত্থরবা জিলা ১১২ খঙদোক্লে, পেরামীতরগী মতুংইন্না পাংথোকখি। পোলিতিকেল প্রেসরদা হিংলিবা রাজ্য খরনা মদুদসু থৌদাং লৌখিদে। অসুম্না তৌরিবা অসি করিগীনো হায়বা ঐহাক ঙক্তবা ঙমদে, মসিদা করম্বা মখলগী রাজনিতীনো। অদুবু মদুনা মরম ওইদুনা করি ওইরে… মদু ওইরমদ্রগদি রাজ্য অসি… ইচিল ইনাওশিং ঐহাক্না গুজরাত্তা লৈরিঙৈদা, ঐখোয়গী মফম অদুগী কচ্ছ জিলাদা কনাগুম্বা অমত্তা এপোইন্ত তৌবা মতমদা কালা পানিগী চৈরাক ফংলবনি হায়দুনা কপলম্মি, ওফিসর অমত্তা চৎনবা থৌরাং তৌরমদে। হৌজিক্তি কচ্ছ জিলা লৈবাক অসিগী খোংজেল য়াংনা চাউখৎলক্লিবা জিলাশিংগী মনুং চল্লে। মতৌ অসুম্না হিন্দুস্তান্দা রাজ্য খুদিংমক্তা জিলা অমা অনিদি লৈরি। অদুনা মফম অদুদা পোস্তিং হায়রগদি ওফিসর অদু কান্নদবা… অসুম্না লৌনৈ…। অদুগুম্লবা সাইকোলোজী অদু হোংদোক্নবগীদমক নহা ওইরিবা ওফিসরশিংবু শিজিন্নবীয়ু, রাজ্যশিংগা লোইননা ঐহাক্না ৱারী শান্নরে। নহা ওইরিবা ওফিসরশিংবু শিজিন্নরি অমদি অদুগুম্লবা জিলা ১১২ অদু নুমিৎ খুদিংগী য়েংশিল্লি। পেরামীতর কয়াদা অহোংবা পুরক্লে। সবকা সাথ সবকা বিকাসকী ঐহাক্কী ৱাহন্থোক অসি মসিমক্নি মদুদি মনীংদা লৈহৌরবশিং অদু ঐখোয়না চাংচৎ অমদা পুরকপদুনি। চাংচৎ অমদা অমুক্তং পুরক্তুনা মখোয়গী থাজবা হেঙ্গৎলগদি মখোয়সু মাংলোমদা লাক্নবা হোৎনরক্লগনি। অৱাং – নোংপোক, অৱাং নোংপোক্তা ঐখোয়না পুক্নিং চংনীংলিবা অসি মরম অমনা নত্ত্রগা অমনা মদু… অদুবু হৌখিবা চহী মঙা মপুং ফানা ফোকস তৌখি। এতমোসফিয়র অমা শেমগৎলে। ঐখোয়না মদুদা অহেনবা শক্তি পীবা দরকার ওই। পোলিতিকেলগী ওইবা গেম কয়া… অদু ওইরগদি মফম অদুদগী এম.পি. অমমম, অসুক য়াম্না চাউবা লৈবাক অসিগী সরকারশিংদা এম.পি. অমমম লৈবা, ঐহাক্কী ওইনদি এম.পি.গী ৱাফম নত্তে; ঐহাক্কী ওইনদি অৱাং নোংপোক অসি লৈবাক অসিগীদমক য়াম্না মরু ওইবা শরুক অমনি। লৈবাক্কী লংলবা তুংগীদমক মরুওইবা শরুক অমনি। মরম অদুনা হৌখিবা চহী মঙাদা ফনা য়াম্না… হায়বদি মফম অদুদা চৎপা অসি মন্ত্রীশিংগী তৌদবা য়াদবা ওইহনখি। অদুগী রাজ্যগী কোনুংশিং খক্তদা নত্তনা, অহিং অমা লেক্তুনা জিলা অমা নত্ত্রগা অমদা চৎপনি। মসিগী তুংদা ঐহাক্কী ৱাখল্লোনদি সবকা সাথ সবকা বিকাসকী অর্থদি জিওগ্রাফিকেল ওইবা মওংদসু লৈবাক অসিদা মফম খুদিংমক চাউখৎহনগদবনি হায়বসিনি। গান্ধী – ১৫০ অমসুং নীংতম্বা – ৭৫, খুদোংচাবা অমনি। ঐখোয়না মসিবু খুদোংচাবা অমগী মওংদা করম্না পুদুনা চৎকনি, ঐখোয়না তৌগদবনি। অদুবু রাজ্য সভা অসিসু অদুগুম্লবা ফেদরেল স্ত্রকচরগী শরুক ওইরব্রা? ঐখোয় নীংতম্লবা অমগী শরুক্লা? মদু নত্তে ঐখোয়সু সিস্তেম অদুনা পুন্দুনা থম্লিবা অমনি। অমদি লোক সভাদা লৈবাক মীয়াম্না খল্লদুনা থারক্লিবনি। অদুবু মফম অসিদা মশিং লৈতে হায়দুনা থবক পুম্নমক থিংজিন্দুনা ফম্দুনা লৈরগদ্রা… ফরে, ঐখোয়বু মীয়াম মমাংদা চাং তাহনবদা অদোম নুংঙাইবা ফাওই, হরাওনীংঙাই ৱাফম্নি, অদুবু লৈবাক্কী… ঐহাক্না কনাবুসু ক্রিতিসাইজ তৌজদে, ঐহাক্তি শুপ্নতংগী এনালাইজ তৌবা খক্তনি। ঐহাক্না খঙলিবদি ঐখোয় অমত্তা ওইনা পুন্দুনা হাউসকী থবক থৌরম চত্থবা, হাউসপু মাংলোমদা পুখৎপা, লৈবাক অসিবু মাংলোমদা পুখৎপা, থবক অসি পাংথোক্তুনা চৎপা তাই। ঐহাক্না মসিমসু হায়জরি মদুদি, ঐখোয়না মসিমসু হায়জরি মদুদি, গান্ধী – ১৫০ অমসুং নীংতম্বা – ৭৫, পুক্নিং থৌগৎনীংঙাই ওইরবা সেন্ত্রেল পোইন্ত অমা ঐখোয়গী নাক্তা লৈরি। ঐখোয়গী লৌমীশিংগী পুক্নিংদা ৱাখল্লোন অসি ফাওগদবনি মদুদি মমাংদা ঐহাক্না শিজন্নরম্বা য়ুরিয়াগী চাং অদু ভারত ইমাগী লৈপাক লৈহাও ফনবগীদমক্তা য়ুরিয়া চাদা ১০ হন্থনা শিজিন্নগনি। ৱাফম মচা মচাশিং… ১৯৪২ – ১৯৪৭কী মতম অদু য়েংবীয়ু, গান্ধীজীনা অসিগুম্লবা পিক্ল – পিক্লবা ৱাফমশিংদগী মীপুম খুদিংমকপু মথৌদাং লৈবা ওইহনখি। ৱাফম অদু ঐখোয়না… ঐখোয়না অনৌবা করিগুম্বা খরা তৌরুবগী মথৌ তাদে, মোদেল অদু পুরদুনা ঙসিগী মতম অসিদা ঐখোয় করম্না মাংলোমদা চংশিনগনি? করি থাদোক্কদবনো হায়বদু ঐখোয়না লেপচবা তাই, লৈবাক্কীদমক থাদোকপা তাই, থৌদাংলৌবগী ৱাখল্লোন অদু ফাওহনবা তাই। করিগুম্বা ঐখোয় পুম্নমক্না অমত্তা ওইনা পুন্দুনা লমজিংবা তারগদি, ভারতপু মাংলোমদা পুখৎনবা মংলান অদু, অনৌবা ঙারত শেম্নবা মংলান অদু, মদুগী মোদেল অদু পুম্নমক্কী মশা মশাগী ওইবা য়াই, অদুবু লৈবাক অসি লীরবা ফিভমদা থম্বদি য়ারোই। লৈবাক অসিগী নহারোলশিংগী জেনরেসনগী মংলানশিংগী ওইবা লৈবাক অমা শেম্বা তাই। ঐহাক্না থাজবা থম্লি মদুদি খন্ন – নৈনখিবশিং অদুদগী অফবশিং অদু, অমৃৎ অদু পুদুনা ঐখোয় চৎকনি, লৈবাক্কী য়াইফনবগীদমক্তা খোংথাং অমা নত্ত্রগা অমা লৌখৎকনি। ঐহাক্না অমুক হন্না খন্ন – নৈনবা অসিদা ময়াম্না শরুক য়াবীখিবা, অদুগীদমক থাগৎচরি। রাস্ত্রপতিজীগী ৱাফমদা ঐহাক্না থাগৎচবা ফোংদোকচবগা লোইননা, ময়াম পুম্নমকপু ঐহাক্না থাগৎচবগা লোইননা ঐহাক্কী ৱারোল লোয়শিঞ্জরি। হন্না – হন্না থাগৎচরি।